IV.
Dôvodová správa
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely
I. Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely sa predkladá na medzirezortné pripomienkové konanie v súvislosti s pripomienkami, ktoré boli vznesené zo strany expertov EÚ po kontrole úplnosti transpozície nových ustanovení do právneho textu.
Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely vychádza z požiadaviek a princípov obchodovania medzi Slovenskou republikou a štátmi Európskej únie. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti výrobkov z hľadiska používania plavidiel určených na rekreačné účely, upravujú sa technické požiadavky na výrobky v oblasti právom chránených záujmov. Ide o oblasť ochrany života a zdravia osôb, majetku a životného prostredia pred nebezpečnými alebo zdraviu škodlivými výrobkami. Schválením návrhu nariadenia vlády sa odstránia aj posledné rozpory, ktoré pri posudzovaní našej právnej úpravy našli experti EÚ.
Predkladaný návrh nariadenia nepredstavuje žiadne nároky na štátny rozpočet, ani na rozpočty obci a vyšších územných celkov čo potvrdilo MF SR pod číslom MF/28968/2005-81, tiež nebude mať vplyv na podnikanie a taktiež nebude mať vplyv na zamestnanosť v Slovenskej republike, ale rozhodne bude mať priaznivý vplyv na životné prostredie.
Návrh nariadenia vlády bol prerokovaný V legislatívnej rade vlády Slovenskej republiky dňa 17. januára 2006 a všetky pripomienky boli akceptované, návrh nariadenia vlády sa predkladá bez rozporov.
Doložka zlučiteľnosti nariadenia vlády s právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely.
3.	Problematika návrhu právneho predpisu:
a)	je upravená v práve Európskych spoločenstiev:
-	sekundárnom práve 
o	v smernici 94/25/ES o zblížení zákonov, predpisov a administratívnych opatrení členských štátov týkajúcich sa rekreačných plavidiel systémov používaných v prostredí nebezpečia výbuchu,
o	v smernici 2003/44/ES Európskeho parlamentu a Rady zo 16. júna 2003, ktorou sa mení a dopĺňa smernica 94/25/ES o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel
4.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
Článok 2 Aktu o podmienkach pristúpenia pripojenom k Zmluve o pristúpení Slovenskej republiky k Európskej únii.
b)	identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
-
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:
•	smernica 94/24/ES: do 1.5.2004
•	smernica 2003/44/ES: do 30. júna 2004
d)	proti Slovenskej republike sa nezačalo konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia:
•	Nariadenie vlády Slovenskej republiky č. 417/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely. Rozsah prebratia: úplný
3.	Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
-	úplný.
4.	Gestor: Úrad pre normalizáciu, metrológiu a skúšobníctvo Slovenskej republiky, spolupracujúci rezort Ministerstvo dopravy, pôšt a telekomunikácií Slovenskej republiky.

II. Osobitná časť
K bodu 1
V súčasnej právnej úprave neboli zapracované motory podľa smernice 97/68/ES a 88/77/EHS, čo sa dopĺňa týmto ustanovením do § 4 ods. 4.
K bodu 2
V súčasnej právnej úprave chýba ustanovenie o tom, ako sa postupuje v prípade, že určený výrobok spĺňa podmienky aj iných právnych predpisov a tiež označenie CE v takomto prípade znamená spĺňanie podmienok podľa tých právnych predpisov, ktoré sú deklarované v technickej dokumentácii.
K bodu 3
V definícii plavidiel podľa písmena D vypadlo ustanovenie o najvyššej výške vĺn, ktorá je 0,5 m.
K bodu 4
Príloha č. 8 bola doplnená o nový bod, ktorý rieši spôsob posúdenia motorov a tiež postup akým je treba uskutočniť overenie.
K bodu 5
Do prílohy č. 10 bodu 5.3 sa dopĺňa odkaz na prílohu o štatistických metódach.
K bodu 6
Ustanovenie o notifikovanej osobe sa dopĺňa textom o nezávislosti a nemožnosti byť kontrolovaná výrobcami alebo dodávateľmi.
K bodu 7
Novelizácia prílohy č. 18.